
		Către,
            BIROUL PERMANENT AL CAMEREI DEPUTAȚILOR

Vă înaintăm, raportul comun asupra propunerii legislative pentru modificarea şi completarea Ordonanţei de urgenţă a Guvernului nr.34 din 23 aprilie 2013 privind organizarea, administrarea şi exploatarea pajiştilor permanente şi pentru modificarea şi completarea Legii fondului funciar nr. 18/1991 trimisă Comisiei pentru mediu şi echilibru ecologic şi Comisiei pentru agricultură silvicultură, industrie alimentară şi servicii specifice cu adresa nr. Pl-x nr. 154 din 26 martie 2018. 


           PREŞEDINTE,                                      PREȘEDINTE,
Alexandru STĂNESCU 		     	              Ion CUPĂ

R A P O R T   C O M U N
asupra propunerii legislative pentru modificarea şi completarea Ordonanţei de urgenţă a Guvernului nr. 34 din 23 aprilie 2013 privind organizarea, administrarea şi exploatarea pajiştilor permanente şi pentru modificarea şi completarea Legii fondului funciar nr. 18/1991
	În conformitate cu prevederile art.95 din Regulamentul Camerei Deputaţilor, republicat, cu modificările și completările ulterioare, Comisia pentru mediu şi echilibru ecologic și Comisia pentru agricultură, silvicultură, industrie alimentară şi servicii specifice au fost sesizate spre dezbatere, pe fond, cu propunerea legislativă pentru modificarea şi completarea Ordonanţei de urgenţă a Guvernului nr. 34 din 23 aprilie 2013 privind organizarea, administrarea şi exploatarea pajiştilor permanente şi pentru modificarea şi completarea Legii fondului funciar nr. 18/1991, transmisă cu adresa nr.PLx-154 din 26 martie 2018 şi înregistrată la Comisia pentru agricultură, silvicultură, industrie alimentară și servicii specifice sub nr.4c-4/225/10.04.2018, respectiv la Comisia pentru mediu şi echilibru ecologic sub nr.4c-27/173/27.03.2018. 
Conform prevederilor art. 75 alin.(1) şi (3) din Constituţia României, republicată şi ale art.92 alin. (9) pct.1 din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră Decizională.
Senatul, în calitate de primă Cameră sesizată, a respins propunerea legislativă în ședința din data de 20 martie 2018.
La întocmirea raportului comun comisiile  au avut în vedere avizul favorabil al Consiliului Legislativ(nr.1018/27.11.2017) şi punctul de vedere negativ al Guvernului (nr.446/23.03.2018).
 Propunerea legislativă are ca obiect de reglementare modificarea alin. (1) al art. 10 din Ordonanţa de urgenţă a Guvernului nr. 34/2013 privind organizarea , administrarea şi exploatarea pajiştilor permanente şi pentru modificarea şi completarea Legii fondului funciar nr. 18/1991, aprobată cu modificări şi completări prin Legea nr. 86/2014, cu modificările şi completările ulterioare, intervenţiile legislative vizând ca, începând cu anul 2019, utilizatorii pajiştilor permanente să aplice în mod obligatoriu amenajamentul pastoral.
Potrivit prevederilor art. 61 și art. 63 din Regulamentul Camerei Deputaţilor, republicat, cu modificările și completările ulterioare, membrii celor două comisii sesizate în fond au dezbătut propunerea legislativă sus-menționată în ședințe separate.
Comisia pentru agricultură, silvicultură, industrie alimentară şi servicii specifice a dezbătut propunerea legislativă în şedinţa din data de 17 aprilie 2018.  La lucrările Comisiei, membrii acesteia au fost prezenţi conform listei de prezenţă.
Comisia pentru mediu și echilibru ecologic a dezbătut propunerea legislativă în şedinţa din data de 15 martie 2018. La lucrările Comisiei pentru mediu şi echilibru ecologic și-au înregistrat prezența un număr de 15 deputați.
În urma examinării propunerii legislative și a opiniilor exprimate, membrii celor două comisii au hotărât, cu majoritate de voturi, să propună Plenului Camerei Deputaţilor respingerea propunerii legislative întrucât măsurile prevăzute de prezenta propunere legislativă se regăsesc în cuprinsul Legii nr. 44/2018 pentru modificarea şi completarea Ordonanţei de urgenţă a Guvernului nr. 34/2013 privind organizarea, administrarea şi exploatarea pajiştilor permanente şi pentru modificarea şi completarea Legii fondului funciar nr. 18/1991.
Prin obiectul de reglementare şi conţinutul său, propunerea legislativă face parte din categoria legilor ordinare.

	PREŞEDINTE,   
Alexandru STĂNESCU   
                            
	PREŞEDINTE,   
Ion CUPĂ
           
                 

	SECRETAR,
Dan CIOCAN


	SECRETAR,
Farago Petru



  Consilier parlamentar, Ionela Began                             Consilier parlamentar, Alina Alexandriuc

